Kenneth Bednarek

Kenneth Bednarek (sündinud 14. oktoobril 1998 Oklahoma osariigis Tulsas) on Ameerika Ühendriikide sprinter.

Bednarek sündis Tulsas, kuid tema ja tema vend lapsendati ja nad kolisid Wisconsini osariigi Rice Lake'i. Ta alustas kergejõustikutreeninguid teises klassis. Hiljem tegeles ta ka Ameerika jalgpalliga. Esimesed Wisconsini osariigi meistritiitlid võitis ta keskkoolis sprindis ja teatejooksudes.

2019. aasta veebruaris jooksis ta lühiraja 200 meetri jooksus isikliku rekordi 20,30, millega tõusis kõigi aegade edetabelis jagama 13. kohta. Sama aasta 18. mail jooksis ta NCAA meistrivõistlustel 200 meetri jooksus aja 19,82 ja 400 meetri jooksus 44,73. Sellega sai temast Isaac Makwala kõrval teine sportlane, kes suutnud samal päeval joosta 200 meetrit alla 20 sekundi ja 400 meetrit alla 45 sekundi. 200 meetri jooksu finaalis puhus vastutuul 0,8 m/s. Bednareki jooks oli nii tugevas vastutuules kõigi aegade kiireim. Eelmisel päeval toiumunud poolfinaalis oli ta suutnud 6,1 m/s taganttuules joosta ka 19,49.

2021. aastal toimunud suveolümpiamängudel Tokyos võitis Bednarek 200 meetri jooksus isikliku rekordiga 19,68 Andre De Grasse'i järel hõbemedali.

2022. aasta kergejõustiku maailmameistrivõistlustel Eugene'is võitis Bednarek 200 meetri jooksus koondisekaaslase Noah Lylesi järel hõbemedali ajaga 19,77.

2023. aasta kergejõustiku maailmameistrivõistlustel Budapestis sai ta 200 meetri jooksus ajaga 20,07 viienda koha.

2024. aasta suveolümpiamängudel Pariisis võitis Bednarek 200 meetri jooksus Letsile Tebogo järel hõbemedali ajaga 19,62.

2025. aasta kergejõustiku maailmameistrivõistlustel Tokyos võitis Bednarek 200 meetri jooksus taas Noah Lylesi järel hõbemedali ajaga 19,58. 4 × 100 meetri teatejooksus tuli ta koos Christian Colemani, Courtney Lindsey ja Lylesiga maailmameistriks ajaga 37,29.

 Isiklikud rekordid 
Tavarada
 Ala  Tulemus  Aeg  Koht 100 m jooks  9,79   1. august 2025    Eugene 200 m jooks  19,57  5. september 2024   Zürich 400 m jooks  44,73  18. mai 2019   Hobbs

Lühirada
 Ala  Tulemus  Aeg  Koht 200 m jooks  20,30  2. veebruar 2019   Lincoln 400 m jooks  46,65  16. veebruar 2019   Storm Lake

Allikas: Rahvusvaheline Kergejõustikuliit

 Isiklikku 

Bednarek kannab võistlustel peapaela, mille järgi ta on saanud hüüdnime Kung Fu Kenny.

 Viited 

Välislingid

Kategooria:Ameerika Ühendriikide sprinterid
Kategooria:Sündinud 1998